ХъыбарегъащIэ IэнатIэм дауэ зиужьа хъуну?
КъБР-м и Парламентым и УнафэщIым деж щыIэ Жылагъуэ советым дыгъуасэ щытепсэлъыхьащ Къэбэрдей-Балъкъэрым и электроннэ хъыбарегъащIэ IуэхущIапIэхэр зэрылажьэмрэ абыхэм зэрызаужь щIыкIэмрэ.
ЗэIущIэм кърагъэблэгъат ВГТРК-м и «Къэбэрдей-Балъкъэр» ГТРК-м и унафэщI Битокъу Владимир, ЦIыхубэ коммуникацэхэм, хъыбарегъащIэ технологиехэм, связым я IуэхукIэ кIэлъыплъыныгъэ къызэзыгъэпэщ федеральнэ IэнатIэм КъБР-м щиIэ управленэм и унафэщI Бочаров Юрий, КъБР-м радиомрэ телевиденэмкIэ и центрым и унафэщI Жылау Сафудин, депутатхэр, Жылагъуэ советым хэтхэр.
Депутатхэм къабгъэдэкIыу, КъБР-м и Парламентым и УнафэщI Егоровэ Татьянэ ехъуэхъуащ зи махуэшхуэхэр зыгъэлъэпIа Елчэпар Валерий, Мэз Сусаннэ, Иванов Игорь сымэ. КъаIэта Iуэхум теухуауэ къыщыпсалъэм, Егоровэм къыхигъэщащ республикэм къыщыхъукъыщыщIэхэр цIыхухэм я деж нахьэсу лажьэ хъыбарегъащIэ IуэхущIапIэхэм зегъэужьыныр я къалэн нэхъыщхьэхэм ящыщу къызэрилъытэр.
— ЩIыналъэм и жылагъуэ-политикэ, социально-экономикэ щытыкIэр зыхуэдэр ди цIыхухэм ящIэным, абыхэм ятеухуа Iуэху еплъыкIэ хэха яIэжыным хуэунэтIауэ хъыбарегъащIэ IуэхущIапIэхэм ягъэзащIэ мыхьэнэр инщ, — жиIащ Егоровэ Татьянэ. — Телерадио нэтынхэм я зэманыр икIауэ къэзылъыта языныкъуэхэм нобэ яжепIэ хъунущ щIыпIэ телевиденэр къалэн нэхъыбэж зыщыхуигъэувыжа, бжыгъэр зи тегъэщIапIэ лъэхъэнэщIэм зэрыхуэкIуар. Нэхъыщхьэращи, ар йолэжь лъэпкъ щэнхабзэхэмрэ бзэхэмрэ хъумэным къыщыщIэдзауэ, республикэм и щыIэкIэ псэукIэр Урысейм, дуней псом хэIущIыIу щыщIыным. Республикэм и хъыбарыщIэхэр нэхъ псынщIэу къат, социальнэ мыхьэнэ зиIэ Iуэхухэм траухуэ нэтынхэр нэхъыбэ зэрыхъуам ущогуфIыкI. Абы щыгъуэми щIыналъэм и хъыбарегъащIэ IэнатIэр гугъуехь щхьэхуэхэм иджыри Iуоуэ. Ахэр нэтынхэм хухах сыхьэт бжыгъэр зэраримыкъурщ, а IэщIагъэм теухуауэ щIэныгъэ нэхъыщхьэ зиIэ лэжьакIуэ-хэр къазэремэщIэкIырщ, къэрал хъыбарегъащIэ IэнатIэм и мылъку-техникэ базэр иджырейхэмкIэ зэхъуэкIыным илъэс куэд щIауэ дызэремылэжьарщ, н. Абыхэм я щхьэусыгъуэ нэхъыщхьэр, дауи, мы Iуэхум хухах ахъшэр зэрыримыкъурщ.
Егоровэ Татьянэ жиIащ «Къэбэрдей-Балъкъэр» ВТК-м и технологиер егъэфIэкIуэныр, ар спутник телевиденэм пыщIауэ махуэ къэс лажьэу щIыныр къалэн нэхъыщхьэхэм ящыщу къызэрилъытэр.
КъБР-м щэнхабзэмкIэ и министр Къумахуэ Мухьэдин къыщыпсалъэм жиIащ 2017 гъэм фокIадэм и 1-м ирихьэлIэу, Къэбэрдей-Балъкъэр Республикэм хъыбарегъащIэхэмкIэ и реестрым электроннэ цIыхубэ хъыбарегъащIэ IуэхущIапIэу 13 щатхауэ зэрыщытыр. Абы щыщу щыр «КъБР-м и Медиа» къэрал IуэхущIапIэм и нэIэ щIэтщ. Ахэр: «Къэбэрдей-Балъкъэр» ВТК (тхьэмахуэм сыхьэт 56-кIэ мэлажьэ), «Къэбэрдей-Балъкъэр» радио (тхьэмахуэм — сыхьэти 168-кIэ), «КБР-инфо» хъыбарегъащIэ агентствэ (тхьэмахуэм и кIуэцIым тхыгъи 150-рэ егъэхьэзыр). Министрым къызэрыхигъэщамкIэ, «2009 — 2018 гъэхэм ятещIыхьа, УФ-м телерадиовещанэм зыщегъэужьын» федеральнэ программэ хэхам хыхьэу, мы зэманым бжыгъэ къэгъэлъэгъуэкIэм и япэ мультиплексыр ягъэхьэзыращ, ар Урысейм и телеканал 20-м хэту къагъэлъагъуэ.
— КъБР-м ФинансхэмкIэ и министерствэр ди гъусэу, «Къэбэрдей-Балъкъэр» ВТК-м и технологие базэр зэредгъэфIэкIуэну Iуэхухэр дубзыхуащ. Ди мурадщ телецентрым и ухуэныгъэм (Налшык къалэм, Балъкъэр уэрамым хуэзэу) и япэ Iыхьэр 2017 гъэм, етIуанэ Iыхьэр — 2018 гъэм и япэ мазищым зэфIэдгъэкIыну. Иджырей мардэм тет Iэмэпсымэхэр зэгъэпэщыным, абыхэм IэщIагъэлIхэр хуегъэджэным псори зэхэту сом мелуан 200-м щIигъу текIуэдэнущ. Телеканалыр жэщми махуэми лэжьэным хуэдгъэкIуа нэужь, адэкIэ дегупсысынущ «Къэбэр-дей-Балъкъэр» ВТК-р спутник телевиденэм, псалъэм папщIэ, «Триколор ТВ»-м зэрыхэдгъэхьэным, — жиIащ Къумахуэ Мухьэдин.
Министрыр щхьэхуэу къытеувыIащ республикэм и радиомрэ Интернет IэмалымкIэ лажьэ хъыбарегъащIэ IуэхущIапIэхэмрэ. Абы жиIащ «Къэбэрдей-Балъкъэр» республикэ хъыбарегъащIэ агентствэр «Рамблер Топ 100» рейтингым (677-м щыщу) зэрыхэхуар, апхуэдэуи нэхъыбэрэ къызэрагъэсэбэпымкIэ абы республикэм япэ увыпIэ зэрыщиIыгъыр.
Егоровэ Татьянэ жиIащ республикэм и хъыбарегъащIэ IуэхущIапIэхэр щызэгуагъэхьэжым упщIэ куэд зэрыщыIар икIи щIэупщIащ а Iуэхум и щытыкIэм. Къумахуэ Мухьэдин жиIащ фIы и лъэныкъуэкIэ зэхъуэкIыныгъэхэр абы къызэрыдэкIуар.
ЗэIущIэм я Iуэху еплъыкIэ къыщагъэлъэгъуащ КъБР-м и Парламентым ЩэнхабзэмкIэ, граждан жылагъуэ IуэхущIапIэхэм зегъэужьынымрэ цIыхубэ хъыбарегъащIэ IэнатIэмкIэ и комитетым и унафэщI Пащты Борис, КъБР-м и Парламентым и УнафэщIым деж щыIэ Жылагъуэ советым хэт Колесниковэ Татьянэ.
ЗэIущIэм и кIэм Егоровэ Татьянэ жиIащ къаIэта Iуэхум адэкIи я нэIэ зэрытрагъэтынур, гугъуехь щыIэхэр зэхэгъэкIыным хабзэубзыху орган нэхъыщхьэр зэрыкIэлъыплъынур. «КъэралыбзищкIэ лажьэ ди телевиденэр тхъумэн, абы зедгъэужьын зэрыхуейр хьэкъщ. Абы цIыхухэм я лъэпкъыбзэр щызэхах къудейкъым, атIэ я республикэм, я жылагъуэм къыщекIуэкI Iуэхухэм, гугъуехьхэм ахэр щегъэгъуазэ. Къапщтэмэ, ди гъунэгъу щIыналъэхэм сыхьэт 24-кIэ лажьэ я каналхэр яIэщ, сыщымыуэмэ, мы зэманым ди закъуэщ ар иджыри зыхузэфIэмыкIар. ИкъукIэ сыхуейт мы Iуэхур ипэкIэ кIуэтэну», — дыщIигъуащ Егоровэм.
БАГЪЭТЫР Луизэ.
